ET Euroopa Liidu Teataja L 326/43

Ühinenud Rahvaste Organisatsiooni Euroopa Majanduskomisjoni (UN/ECE) eeskiri nr 59 — Varusummutisüsteemide tüübikinnitust käsitlevad ühtsed sätted

1. KOHALDAMISALA

Käesolev eeskiri sisaldab M1-ja N1-kategooria (1) mootorsõidukite ühele või mitmele konkreetsele tüübile varuosadena paigaldatavatele summutisüsteemidele või nende osadele tüübikinnituse andmisega seotud sätteid.

2. MÕISTED

Käesolevas eeskirjas kasutatakse järgmisi mõisteid:

2.1. Summutisüsteem – mootorsõiduki mootori ja selle väljalaskesüsteemi tekitatud müra vähendamiseks vajalike osade terviklik komplekt.

2.2. Summutisüsteemi osa – üks süsteemi eraldi osadest, mis koos moodustavad heitgaasisüsteemi (nt summuti kitsas tähenduses, paisumiskamber, abisummuti).

2.3. Eri tüüpi summutisüsteemid – summutisüsteemid, mis erinevad üksteisest oluliselt järgmiste aspektide poolest:

2.3.1. erinevate kaubanimede või kaubamärkidega osad;

2.3.2. mõne osa materjalide karakteristikud on erinevad või nad on erineva kuju või suurusega; erinevusi kattekihis (tsinkimine, alumiiniumikihiga katmine jne) ei loeta tüübi muutmiseks;

2.3.3. vähemalt ühe osa tööpõhimõte on erinev;

2.3.4. nende osad on erinevalt ühendatud.

2.4. Varusummutisüsteem või selle osa – sõidukil kasutamiseks ette nähtud punktis 2.1 määratletud heitgaasisüsteemi mis tahes osa, välja arvatud tüübi osa, mis oli sellele sõidukile paigaldatud käesoleva eeskirja kohase tüübikinnituse saamiseks esitamise ajal.

2.5. Varusummutisüsteemi või selle osade tüübikinnitus – ühele või mitmele konkreetsele mootorsõidukitüübile nende mürataseme vähendamiseks paigaldatava sobiva summutisüsteemi terviklik või osaline tüübikinnitus.

2.6. Sõidukitüüp – mootorsõidukid, mis ei erine üksteisest oluliselt järgmiste aspektide poolest:

2.6.1. kere kuju ja materjal (eriti mootoriruum ja selle helipidavus);

2.6.2. sõiduki pikkus ja laius;

2.6.3. mootori tüüp (ottomootor, diiselmootor, kahe- või neljataktiline, kolb- või rootormootor), silindrite arv ja maht, karburaatorite arv, klappide paigutus, nimivõimsus ning sellele vastav mootori pöörlemiskiirus jne;

2.6.4. käikude arv ja ülekandearv, jõuülekande üldkoefitsient;

2.6.5. heitgaasisüsteemide arv, tüüp ja paigutus ning

2.6.6. sisselaskesüsteemide arv, tüüp ja paigutus.

3. TÜÜBIKINNITUSE TAOTLEMINE

3.1. Taotluse varusummutisüsteemi või selle osade tüübikinnituse saamiseks esitab nende valmistaja või tema nõuetekohaselt volitatud esindaja.

3.2. Taotlusele tuleb lisada allpool nimetatud dokumendid kolmes eksemplaris ning järgmised andmed:

3.2.1. sõidukitüübi/sõidukitüüpide kirjeldus, millele kõnealust süsteemi või selle osi kavatsetakse paigaldada, pidades silmas punktis 2.6 nimetatud näitajaid. Tuleb esitada mootori- ja sõidukitüübi kindlaksmääramist võimaldavad numbrid ja/või tähised ning vajaduse korral sõiduki tüübikinnitusnumber;

3.2.2. kokkumonteeritud summutisüsteemi kirjeldus koos viitega selle iga osa asukohale teiste osade suhtes ning paigaldusjuhised;

3.2.3. iga osa üksikasjalik joonis selle hõlpsaks ülesleidmiseks ja tuvastamiseks ning andmed kasutatud materjalide kohta.

3.3. Tüübikinnituskatseid tegeva tehnilise teenistuse taotluse korral esitab summutisüsteemi valmistaja:

3.3.1. tüübikinnituse saamiseks esitatud süsteemi või selle osa kaks näidist;

3.3.2. tüübikinnituse saamiseks esitamise ajal sõidukis olnud originaalsummutisüsteemi näidise;

3.3.3. selle tüübi, millele süsteem paigaldatakse, representatiivsõiduki; see sõiduk peab mürataseme mõõtmisel eeskirja nr 51 3. lisa punktides 3.1 ja 3.2 kirjeldatud meetodite kohaselt vastama järgmistele tingimustele:

3.3.3.1. liikuva sõiduki müratase ei tohi ületada asjaomase sõidukikategooria suhtes kõnealuse sõidukitüübi kinnitamise ajal kohaldatud piirväärtust; lisaks ei tohi see ületada rohkem kui 3 dB(A) võrra mürataset, mis on kirjas sõidukile vastavas tüübikinnituses;

3.3.3.2. paigal seisva sõiduki müratase ei tohi ületada rohkem kui 3 dB (A) võrra kontrollväärtust, mis on kirjas sõidukile vastavas tüübikinnituses;

3.3.4. eraldi mootori, mille silindrimaht ja võimsus on vähemalt sama suured kui eespool nimetatud sõidukil.

4. MÄRGISTUS

4.1. Varusummutisüsteemi igal osal, välja arvatud torud ja paigaldustarvikud, on:

4.1.1. süsteemi või selle osade valmistaja kaubanimi või -märk,

4.1.2. valmistaja antud kaubanduslik kirjeldus.

4.2. Märgistus peab olema selgesti loetav ja kustumatu.

5. TÜÜBIKINNITUS

5.1. Kui käesoleva eeskirja alusel kinnitamiseks esitatud varusummutisüsteem vastab punkti 6 nõuetele, antakse sellele tüübile tüübikinnitus.

5.2. Igale kinnitatud tüübile antakse tüübikinnitusnumber. Selle kaks esimest numbrit (mis praegu on eeskirja algkuju kohaselt 00) tähistavad tüübikinnituse andmise ajal kõige viimaste käesolevasse eeskirja tehtud peamiste tehniliste muudatuste seeriaid. Sama lepingupool ei või anda sama tüübikinnituse numbrit teisele varusummutisüsteemile või selle osale, mis on mõeldud sama tüüpi sõidukitele.

5.3. Teade varusummutisüsteemile või selle osadele käesoleva eeskirja kohase tüübikinnituse andmise või sellest keeldumise kohta edastatakse käesolevat eeskirja kohaldavatele kokkuleppe osapooltele eeskirja 1. lisas esitatud näidisele vastavas vormis ning taotleja poolt tüübikinnituseks sobivas mõõtkavas esitatud summutisüsteemi või selle osade joonistel, mille formaat ei tohi olla suurem kui A4 (210 × 297 mm) või mis on kokku voldituna selles formaadis.

5.4. Igale käesoleva eeskirja kohaselt tüübikinnituse saanud summutisüsteemi osale tuleb kinnitada rahvusvaheline tüübikinnitusmärk, mis koosneb:

5.4.1. ringiga ümbritsetud E-tähest, millele järgneb tüübikinnituse andnud riigi tunnusnumber; (2)

5.4.2. käesoleva eeskirja numbrist ja sellele järgnevast R-tähest, sidekriipsust ja tüübikinnitusnumbrist, mis jääb punktis 5.4.1 ette nähtud ringist paremale;

5.4.3. tüübikinnitusnumber ning tüübikinnituskatsete meetod peavad olema nimetatud tüübikinnituse vormil.

5.5. Tüübikinnitusmärk peab olema kergesti loetav ja kustumatu, kui summutisüsteem on sõidukile paigaldatud.

5.6. Osale võib olla märgitud rohkem kui üks tüübikinnitusnumber, kui see on saanud tüübikinnituse rohkem kui ühe varusummutisüsteemi osana; sellisel juhul ei ole ringi tarvis korrata. Käesoleva eeskirja 2. lisas on esitatud tüübikinnitusmärgi paigutuse näidis.

6. NÕUDED

6.1. Üldnõuded

6.1.1. Varuheitgaasisüsteem või selle osad peavad olema projekteeritud, ehitatud ja paigaldatud nii, et tavakasutustingimustes ja olenemata neile mõjuda võivast vibratsioonist on tagatud sõiduki vastavus käesoleva eeskirja nõuetele.

6.1.2. Summutisüsteem ja selle osad peavad olema projekteeritud, ehitatud ja paigaldatud nii, et oleks tagatud nende piisav korrosioonikindlus, võttes arvesse sõiduki kasutamistingimusi.

6.2. Müratasemele esitatavad nõuded

6.2.1. Varusummutisüsteemi või selle osade akustilist tõhusust kontrollitakse eeskirja nr 51 3. lisa punktides 3.1 ja 3.2 kirjeldatud meetodite abil. Kui varusummutisüsteem või selle osad on paigaldatud punktis 3.3.3 kirjeldatud sõidukile, peavad kahe meetodi abil (seisva ja liikuva sõiduki puhul) mõõdetud mürataseme väärtused vastama ühele järgmistest tingimustest:

6.2.1.1. need ei tohi ületada tüübikinnituse saamiseks esitamise ajal asjaomase sõidukitüübiga saadud väärtusi,

6.2.1.2. need ei tohi ületada punktis 6.2.1 nimetatud sõiduki puhul mõõdetud müraväärtusi, kui sõidukile on paigaldatud summutisüsteem, mis vastab tüübikinnituse saamiseks esitamise ajal sellele paigaldatud süsteemile.

6.3. Sõiduki tööomaduste mõõtmine

6.3.1. Varuheitgaasisüsteem ja selle osad peavad tagama sõiduki sellised tööomadused, mis on võrreldavad originaalvarustusse kuuluva heitgaasisüsteemi või selle osade kasutamisel saavutatavate tööomadustega.

6.3.2. Sõltuvalt valmistaja valikust tuleb kas varusummutisüsteemi või selle osi võrrelda punktis 3.3.3 nimetatud sõidukile paigaldatud originaalsummutisüsteemi või selle osadega, mis peavad samuti olema uued.

6.3.3. Kontroll viiakse läbi vasturõhu mõõtmise teel vastavalt punktile 6.3.4. Varusummutisüsteemi puhul mõõdetud väärtus ei tohi allpool nimetatud tingimuste järgimisel ületada originaalvarustusse kuuluva standardse summutisüsteemi puhul mõõdetud väärtust rohkem kui 25 % võrra.

6.3.4. Katsemeetod

6.3.4.1. Katsetamine mootoril

Mõõtmine viiakse läbi punktis 3.3.4 nimetatud mootoril, mis on ühendatud dünamomeetriga. Seguklapp peab olema täielikult avatud ja stendi tuleb reguleerida nii, et saavutatakse mootori nimivõimsusele vastav mootori pöörlemiskiirus. Vasturõhu mõõtmisel peab rõhumõõtekoht asuma väljalasketorustikust käesoleva eeskirja 4. lisas näidatud kaugusel.

6.3.4.2 Katsetamise sõidukil

Mõõtmine viiakse läbi punktis 3.3.3 nimetatud sõidukil.

Katse tuleb teostada:

maanteel

või rulldünamomeetril.

Seguklapp peab olema täielikult avatud ja mootorit tuleb koormata nii, et saavutatakse mootori nimivõimsusele vastav mootori pöörlemiskiirus S.

Vasturõhu mõõtmisel peab rõhumõõtekoht asuma väljalasketorustikust käesoleva eeskirja 4. lisas näidatud kaugusel.

6.4. Kiudmaterjale sisaldavaid summutisüsteeme või nende osi käsitlevad lisasätted

Summutisüsteemides ja nende osades võib kasutada absorbeerivaid kiudmaterjale üksnes juhul, kui asjakohaste projekteerimis- ja tootmismeetmetega on tagatud, et süsteemi tõhusus liiklusoludes on olemasolevate eeskirjade täitmiseks piisav. Sellist summutisüsteemi peetakse liiklusoludes tõhusaks, kui heitgaasid ei puutu kiudmaterjalidega kokku või kui mürasurve tase summutisüsteemi tühjendamisel imavatest materjalidest ja katsetamisel sõidukil eeskirja nr 51 3. lisa punktides 3.1 ja 3.2 ette nähtud korras vastab punktis 6.2 sätestatud nõuetele.

Kui see tingimus ei ole täidetud, esitatakse summutisüsteem tervikuna tavakonditsioneerimisele, kasutades ühte kolmest allpool kirjeldatud seadeldisest ja protseduurist. Punktis 6.2.1.2 kirjeldatud menetluse rakendamisel võib tüübikinnituse taotleja paluda originaalsummutisüsteemi tühjendada või konditsioneerida.

6.4.1. Pidev kasutamine maanteel 10 000 km vältel

6.4.1.1. Umbes poole sellest läbisõidust moodustab linnasõit ja teise poole suurel kiirusel pikamaasõidud: pideva maanteesõidu võib asendada vastava katseraja programmiga.

6.4.1.2. Neid kahte kiirusrežiimi tuleb mitu korda vaheldumisi kasutada.

6.4.1.3. Täielik katsetamisprogramm peab sisaldama minimaalselt kümmet vähemalt kolme tunni pikkust pausi, võimaldamaks hinnata jahtumise ja võimaliku kondenseerumise mõju.

6.4.2. Konditsioneerimine katsestendil

6.4.2.1. Summuti paigaldatakse standardosi kasutades ja sõidukivalmistaja juhiseid järgides mootori külge, mis on ühendatud dünamomeetriga.

6.4.2.2. Katse viiakse läbi kuuest kuuetunnisest ajavahemikust koosneva seeriana, kusjuures igale ajavahemikule järgneb vähemalt 12tunnine paus, võimaldamaks hinnata jahtumise ja võimaliku kondenseerumise mõju.

6.4.2.3. Iga kuuetunnise ajavahemiku vältel töötab mootor järjestikku järgmistes tingimustes: 1) viieminutiline etapp tühikäigu pöörlemiskiirusel; 2) ühetunnine etapp veerandkoormusel kolmel neljandikul maksimumvõimsusele vastavast pöörlemiskiirusest S; 3) ühetunnine etapp poolkoormusel kolmel neljandikul maksimumvõimsusele vastavast pöörlemiskiirusest S; 4) kümneminutiline etapp täiskoormusel kolmel neljandikul maksimumvõimsusele vastavast pöörlemiskiirusest S; 5) viieteistkümneminutiline etapp poolkoormusel maksimumvõimsusele vastaval pöörlemiskiirusel S; 6) kolmekümneminutiline etapp veerandkoormusel maksimumvõimsusele vastaval pöörlemiskiirusel S. Kuue etapi koguvältus: kolm tundi. Iga ajavahemik peab hõlmama kahte eespool nimetatud kuuest etapist koosnevat tsüklit.

6.4.2.4. Katse vältel ei tohi summutit jahutada sundõhuvooluga, mis simuleerib tavapärast sõiduki ümber tekkivat õhuvoolu. Valmistaja taotlusel võib summutit siiski jahutada, et mitte ületada maksimumkiirusel liikuva sõiduki summuti sisselaskeava juures mõõdetud temperatuuri.

6.4.3. Konditsioneerimine pulseerimise teel

Heitgaasisüsteem või selle osad paigaldatakse punktis 3.3.3 osutatud sõidukile või punktis 3.3.4 osutatud mootori külge. Esimesel juhul tuleb sõiduk paigutada rulldünamomeetrile ning teisel juhul tuleb mootor paigutada dünamomeetrile. Allpool kirjeldatud katseseade paigaldatakse summutisüsteemi väljalaskeavale.

6.4.3.1. Katseseade

Katseseade, mille üksikasjalik skeem on esitatud käesoleva eeskirja 3. lisas, paigaldatakse heitgaasisüsteemi väljalaskeavale. Võib kasutada ka muid seadmeid, millega saadakse võrdväärsed tulemused.

6.4.3.2. Katseprotseduur

6.4.3.2.1. Katseseade tuleb reguleerida nii, et kiirventiil kordamööda katkestab ja taastab heitgaasivoolu 2 500 tsükli vältel.

6.4.3.2.2. Ventiil avaneb, kui sisselaskeäärikust voolusuunas vähemalt 100 mm kaugusel mõõdetud heitgaasi rõhk saavutab väärtuse vahemikus 0,35–0,40 baari. Ventiil peab sulguma siis, kui rõhk ei erine avatud ventiili korral saavutatavast stabiilsest väärtusest rohkem kui 10 % võrra.

6.4.3.2.3. Viitlüliti tööintervall seatakse selliselt, et eespool punktis 6.4.2.2 sätestatud heitgaasi voolamise nõuded oleksid täidetud.

6.4.3.2.4. Mootori pöörlemiskiirus peab olema 75 % pöörlemiskiirusest S, mille puhul mootor saavutab valmistaja väitel maksimumvõimsuse.

6.4.3.2.5. Dünamomeetriga registreeritud võimsus peab olema 50 % täielikult avatud seguklapi puhul saavutatavast võimsusest, mõõdetuna 75 % maksimumvõimsusele vastaval mootori pöörlemiskiirusel S.

6.4.3.2.6 Katse ajal peavad kõik tühjendusavad olema suletud.

6.4.3.2.7. Katse kogukestus ei tohi olla pikem kui 48 tundi. Vajaduse korral tuleb iga tunni järel näha ette üks jahtumisperiood.

6.4.3.2.8. Pärast konditsioneerimist kontrollitakse mürataset vastavalt punktile 6.2.

7. TÜÜBIKINNITUSE LAIENDAMINE

Summutisüsteemi valmistaja või tema nõuetekohaselt volitatud esindaja võib taotleda summutisüsteemile seoses ühe või mitme sõidukitüübiga tüübikinnituse andnud haldusosakonnalt tüübikinnituse laiendamist teist tüüpi sõidukitele. Menetlust on kirjeldatud punktis 3.

Teatis tüübikinnituse laiendamise (või laiendamisest keeldumise) kohta edastatakse punktis 5.3 ette nähtud korras käesolevat eeskirja kohaldavatele kokkuleppe osapooltele.

8. SUMMUTISÜSTEEMI TÜÜBI MUUTMINE

8.1. Igast varusummutisüsteemi tüübi muudatusest tuleb teatada summutisüsteemi tüübi kinnitanud haldusasutusele. Sellisel juhul võib kõnealune asutus:

8.1.1. leida, et tõenäoliselt ei kahjusta tehtud muudatused märgatavalt nõuetele vastavust, või

8.1.2. nõuda tüübikinnituskatseid tegevalt tehniliselt teenistuselt edasiste katsetuste aruannet.

8.2. Muudetud summutitüübile tüübikinnituse andmisest või sellest keeldumisest teatatakse käesolevat eeskirja rakendavatele kokkuleppeosalistele punktis 5.3 kindlaksmääratud korras.

9. TOODANGU VASTAVUS NÕUETELE

9.1. Iga varusummutisüsteem või selle osa, mis kannab käesolevas eeskirjas ette nähtud tüübikinnitusmärki, peab vastama kinnitatud summutisüsteemi tüübile ja punkti 6 nõuetele.

9.2. Veendumaks, et punkti 9.1 nõuded on täidetud, tuleb teostada tootmise asjakohast järelevalvet.

9.3. Tüübikinnituse omanik peab eelkõige:

9.3.1. tagama toodete kvaliteedi tõhusaks kontrollimiseks vajalike menetluste olemasolu;

9.3.2. omama juurdepääsu iga kinnitatud tüübi tüübivastavuse kontrollimiseks vajalikele kontrollseadmetele;

9.3.3. tagama katsetulemuste andmete registreerimise ning lisatud dokumentide kättesaadavuse ajavahemikus, mis määratakse kindlaks kokkuleppel haldusteenistusega;

9.3.4. analüüsima iga tootetüübi tulemusi, et kontrollida tootekarakteristikuid ning tagada nende püsivus, võttes arvesse tööstustoodangu korral lubatud kõikumisi;

9.3.5. tagama, et iga tootetüübi puhul viiakse läbi 5. lisa punktis 2 ette nähtud katsed;

9.3.6. tagama uued näidised ja katse kordamise, kui katsel ilmneb, et asjaomane näidis või katsedetail ei vasta nõuetele. Tuleb võtta kõik vajalikud meetmed, et viia vastav toode uuesti nõuetega vastavusse.

9.4. Tüübikinnituse andnud pädev asutus võib igal ajal kontrollida igas tootmisüksuses kohaldatavaid nõuetele vastavuse kontrollimise meetodeid.

9.4.1. Iga kontrolli korral tuleb kontrollijale esitada katseraamatud ja tootmise ülevaatuse tulemused.

9.4.2. Kontrollija võib pisteliselt valida välja näidised, millega tehakse katsed valmistaja laboris. Minimaalse näidiste arvu võib kindlaks määrata vastavalt valmistaja teostatud kontrolli tulemustele.

9.4.3. Kui kvaliteeditase osutub ebarahuldavaks või kui peetakse vajalikuks kontrollida punkti 9.4.2 alusel teostatud katsete kehtivust, peab kontrollija valima välja näidised, mis saadetakse tüübikatsetusi teostanud tehnilisele teenistusele.

9.4.4. Pädev asutus võib teha mis tahes käesoleva eeskirjaga ette nähtud katseid.

9.4.5. Pädeva asutuse teostatavate kontrollide tavapärane sagedus on kord kahe aasta jooksul. Kui mõne sellise kontrolli ajal registreeritud tulemused on ebarahuldavad, peab pädev asutus tagama, et võetakse kõik vajalikud meetmed toodangu vastavuse võimalikult kiireks taastamiseks.

10. KARISTUSED TOODANGU NÕUETELE MITTEVASTAVUSE KORRAL

10.1. Kui punkti 9 nõudeid ei järgita või summutisüsteem või selle osad ei läbi punktis 9.2 ette nähtud katseid, võib käesoleva eeskirja kohaselt antud summutisüsteemi tüübikinnituse tühistada.

10.2. Kui käesolevat eeskirja rakendav kokkuleppeosaline tühistab tüübikinnituse, mille ta varem on andnud, teatab ta sellest viivitamata teistele käesolevat eeskirja rakendavatele kokkuleppeosalistele, saates neile tüübikinnitusteate koopia, mille lõppu on lisatud suurte tähtedega kirjutatud märkus “TÜÜBIKINNITUS TÜHISTATUD” koos kuupäeva ning allkirjaga.

11. TOOTMISE LÕPETAMINE

Kui tüübikinnituse omanik lõpetab käesoleva eeskirja kohaselt kinnituse saanud varusummutisüsteemi tüübi või selle süsteemi osade tootmise, teatab ta sellest tüübikinnituse andnud asutusele. Selle teate saanud tüübikinnitusasutus teatab tootmise lõpetamisest teistele käesolevat eeskirja rakendavatele kokkuleppeosalistele, saates neile tüübikinnitusteate koopia, mille lõppu on lisatud suurte tähtedega kirjutatud märkus “TOOTMINE LÕPETATUD” koos kuupäeva ning allkirjaga.

12. TÜÜBIKINNITUSKATSETE TEGEMISE EEST VASTUTAVATE TEHNILISTE TEENISTUSTE NING HALDUSASUTUSTE NIMED JA AADRESSID

Käesolevat eeskirja rakendavad kokkuleppeosalised esitavad Ühinenud Rahvaste Organisatsiooni sekretariaadile tüübikinnituskatsete tegemise eest vastutavate tehniliste teenistuste nimed ja aadressid ning nende tüübikinnitusi andvate haldusasutuste nimed ja aadressid, kellele tuleb saata teistes riikides välja antud tunnistused tüübikinnituse andmise, sellest keeldumise või selle tühistamise kohta.

(1) M-kategooria: reisijateveoks ette nähtud mootorsõidukid, millel on vähemalt neli ratast või millel on kolm ratast ja täismass on üle ühe tonni. (Liigendsõidukid, mis koosnevad kahest teineteisega lahutamatult ühendatud liigendüksusest, loetakse üheks sõidukiks.)

M1-kategooria: reisijateveoks ette nähtud mootorsõidukid, millel on lisaks juhiistmele kõige rohkem kaheksa istekohta.

N-kategooria: kaubaveoks ette nähtud mootorsõidukid, millel on vähemalt neli ratast või millel on kolm ratast ja täismass on üle ühe tonni.

N1-kategooria: kaubaveoks ette nähtud sõidukid, mille täismass ei ületa 3,5 tonni.

Kooskõlas sõidukite klassifikatsiooniga eeskirjas nr 13 (E/ECE/324 – E/ECE/TRANS/505/Rev.1/Add.12/Rev.2, punkt 5.2).

(2) 1 – Saksamaa, 2 – Prantsusmaa, 3 – Itaalia, 4 – Holland, 5 – Rootsi, 6 – Belgia, 7 – Ungari, 8 – Tšehhi Vabariik, 9 –Hispaania, 10 – Jugoslaavia, 11 – Ühendkuningriik, 12 – Austria, 13 – Luksemburg, 14 – Šveits, 15 (vaba), 16 – Norra,17 – Soome, 18 – Taani, 19 – Rumeenia, 20 – Poola, 21 – Portugal, 22 – Venemaa Föderatsioon, 23 – Kreeka, 24 – Iirimaa, 25 – Horvaatia, 26 – Sloveenia, 27 – Slovakkia, 28 – Valgevene, 29 – Eesti, 30 (vaba), 31 – Bosnia ja Hertsegoviina, 32 – Läti, 33 vaba), 34 – Bulgaaria, 35–36 (vabad), 37 – Türgi, 38–39 (vabad), 40 – endine Jugoslaavia Makedoonia Vabariik, 41 (vaba), 42 – Euroopa Ühendus (kinnitusi annavad liikmesriigid, kasutades oma EMK sümboleid), 43– Jaapan, 44 (vaba), 45 – Austraalia, 46 – Ukraina. Edasised numbrid antakse muudele riikidele kronoloogilises järjekorras, kui nad ratifitseerivad kokkuleppe, milles käsitletakse mootorsõidukite seadmete ja osade tüübi kinnitamise ühtsete tingimuste vastuvõtmist ning tüübikinnituste vastastikust tunnustamist, või ühinevad selle kokkuleppega, kusjuures Ühinenud Rahvaste Organisatsiooni peasekretär teatab kokkuleppe osapooltele nendele riikidele antud numbrid.

1. LISA (Suurim formaat: A4 (210 × 297 mm)) Ametiasutuse nimi Teatis varusummutisüsteemile või selle osadele tüübikinnituse andmise (või tüübikinnituse laiendamise, tüübikinnituse andmisest keeldumise, tüübikinnituse tühistamise või tootmise lõpetamise) kohta vastavalt eeskirjale nr 59. Tüübikinnituse number: 1. Summutisüsteemi kaubanimi või -märk: 2. Summutisüsteemi tüüp: 3. Valmistaja nimi ja aadress: 4. Vajaduse korral valmistaja esindaja nimi ja aadress: 5. Summutisüsteemi lühikirjeldus (sisaldab kiudmaterjale või mitte (1) jne): 6. Selle sõidukitüübi kaubanimi või -märk, millele summutisüsteem on ette nähtud: 7. Sõidukitüüp, alates seerianumbrist: 8. Mootoritüüp: ottomootor/diiselmootor: 9. Töötsüklid: kahetaktiline või neljataktiline: 10. Silindrimaht: 11. Mootori võimsus (kW ECE): 12. Käikude arv: 13. Kasutatud käikude arv: 14. Lõplik(ud) ülekandearv(ud): 15. Maksimumvõimsus: 16. Sõidukite koormustingimused katse ajal: 17. Müratasemed Liikuv sõiduk ………… dbA stabiilsel kiirusel enne kiirendamist ………… km/h Paigalseisev sõiduk ………… dbA mootori pöörlemissagedusel ………… p/min 18. Vasturõhu väärtus: 19. Summutisüsteem on esitatud : tüübikinnituse saamiseks (kuupäev) tüübikinnituse laiendamiseks (kuupäev) 20. Tüübikinnituskatsete eest vastutav tehniline teenistus: 21. Tehnilise teenistuse katsetulemuste aruande esitamise kuupäev: 22. Tehnilise teenistuse katsetulemuste aruande järjenumber: 23. Tüübikinnitus antud/tüübikinnitusest keeldutud (1) 24. Tüübikinnitusmärgi paigutus sõidukil: 25. Koht: 26. Kuupäev: 27. Allkiri: 28. Käesolevale teatisele on lisatud järgmised eespool esitatud tüübikinnitusnumbriga dokumendid: ………… summutisüsteemi joonised, skeemid ja plaanid ………… summutisüsteemi fotod ………… summutisüsteemi kuuluvate ja nõuetekohaselt identifitseeritud osade nimekiri (1) Mittevajalik maha tõmmata.

2. LISA TÜÜBIKINNITUSMÄRGI KUJUNDUS (vt käesoleva eeskirja punkti 5.4) Summutisüsteemi osale kinnitatud eespool kujutatud tüübikinnitusmärk näitab, et asjakohane varusummutisüsteemi tüüp kinnitati Madalmaades (E4) vastavalt eeskirjale nr 59 ja varusummutisüsteemile anti tüübikinnitusnumber 002439. Tüübikinnitusnumbri esimesed kaks numbrit näitavad, et tüübikinnitus anti vastavalt eeskirja nr 59 algkuju nõuete kohaselt.

3. LISA KATSESEADE

4. LISA MÕÕTEPUNKTID — VASTURÕHK Rõhukaokatsete võimalike mõõtmispunktide näited. Täpne mõõtmispunkt märgitakse katseprotokolli. See peab asuma piirkonnas, kus gaasi vool on korrapärane. Joonis 1 Joonis 2 (1) Joonis 3 (1) Selle võimaluse puudumisel järgitakse joonist 3.